Í dag afhenti Þorsteinn Víglundsson , félags - og jafnréttismálaráðherra , jafnréttisviðurkenningu Jafnréttisráðs við hátíðlega athöfn í Hannesarholti . Í þetta sinn voru það tveir aðilar sem hlutu viðurkenninguna en báðir aðilar hafa skarað fram úr á sviði jafnréttismála þó á mjög ólíkan hátt . Þetta eru Hafnarfjarðarbær og Druslugangan . Framsækin og metnaðarfull stefna Hafnarfjarðarbæjar gerir sveitarfélagið að heildstæðum brautryðjenda á sviði jafnréttismála og Druslugangan er mikilvægt grasrótarstarf sem hefur haft afgerandi áhrif á samfélagið og opnað umræðuna um kynferðisofbeldi . Við sömu athöfn opnaði Kristín Jóndóttir vefinn kvennalistinn.is . Vefurinn hefur það að markmiði að varðveita á einum stað öll gögn tengd kvennaframboðunum , miðla reynslu og þekkingu um þessi sögulegu framboð og gera sýnileg þau miklu áhrif sem Kvennalistinn hafði á Alþingi og út í samfélaginu . Rökstuðningur valnefndar : Hafnarfjarðarbær Hafnarfjarðarbær er framsækið sveitarfélag á sviði jafnréttismála og hlaut í sumar , fyrst íslenskra sveitarfélaga , vottun um að það starfræki launakerfi sem stenst kröfur jafnlaunastaðalsins . Hafnarfjarðarbær hefur unnið markvisst að launajafnrétti frá árinu 2013 en þá hóf sveitarfélagið þátttöku í tilraunaverkefni fjármála - og velferðarráðuneytisins um innleiðingu jafnlaunakerfis samkvæmt jafnlaunastaðli . Markmið Hafnarfjarðarbæjar með þátttöku í verkefninu var að koma á og viðhalda launajafnrétti meðal starfsmanna bæjarins með því að tryggja jafnan rétt kvenna og karla til sömu kjara fyrir sömu eða jafnverðmæt störf . Þessu er framfylgt með reglulegri úttekt á fjölda stjórnenda eftir kynjum og kynjahlutfall innan ákveðinna starfsgreina og brugðist er við kynjahalla eftir því sem við á . Öllum stofnunum sveitarfélagsins ber að vinna samkvæmt henni og hver stofnun tilnefnir jafnréttisleiðtoga sem er ætlað að vera málsvari kynjasamþættingar í öllu starfi sveitarfélagsins . Af framangreindu má sjá að Hafnarfjarðarbær rekur mjög framsækna og metnaðarfulla stefnu í jafnréttismálum . Þessi markvissa vinna sveitarfélagsins á sviði jafnréttismála , þar með talin jafnlaunavottunin , gerir Hafnarfjarðarbæ að heildstæðum brautryðjanda á sviði jafnréttismála á sveitarstjórnarstigi . Sú reynsla og þekking sem Hafnarfjarðarbær hefur byggt upp í gengum metnaðarfullt starf ætti að vera öðrum sveitarfélögum til eftirbreytni og hvatningar . Því teljum við Hafnarfjarðarbæ vel að jafnréttisviðurkenningu Jafnréttisráðs kominn . Druslugangan er samstöðuganga með þolendum kynferðisofbeldis sem hefur það markmið að uppræta fordóma varðandi klæðaburð og ástand þeirra sem verða fyrir kynferðisofbeldi , vekja athygli á því að gerendur bera ábyrgð á kynferðisofbeldi og berjast gegn þeirri orðræðu sem gefur til kynna að kynferðislegt ofbeldi geti verið þolendum að kenna . Druslugangan ( e. slutwalk ) er alþjóðleg hreyfing sem byrjaði með mótmælum í Toronto í Kanada í apríl 2011 sem viðbragð við ummælum lögregluþjóns sem sagði að „ konur skyldu forðast að klæða sig eins og druslur . Þegar fréttir af þessu grasrótarstarfi spurðust út náði Druslugangan alþjóðlegri útbreiðslu . Fyrsta druslugangan á Íslandi var farin í Reykjavík 23. júlí 2011 . Markmið hennar er að hafa jákvæð áhrif á samfélagið og berjast fyrir réttarbótum að því er varðar kynferðisbrot . Gangan hefur breytt orðræðunni um kynferðislegt ofbeldi , hugarfari fólks , haft áhrif á fjölmiðla og löggjafarvaldið . Druslugangan hefur tekið sér pláss , búið til pláss og haft hátt . Í fyrstu göngunni voru þátttakendur um eitt þúsund og hefur þeim fjölgað með hverju ári . Árið 2017 voru þátttakendur um tuttugu þúsund . Áherslur göngunnar hafa verið mismundandi frá ári til árs , eins og sjá má í eftirfarandi lista : 2011 Kynferðisofbeldi gegn konum 2012 Framsetningu fjölmiðla á fréttum af kynferðisofbeldi 2013 Ofbeldi gegn körlum 2014 Vandi kvenna af erlendum uppruna og þöggun kynferðisofbeldis 2015 Uppreisn kvenna í gengum herferðina #freethenipple og #konurtala 2016 Þöggun kynferðisbrota á landsbyggðinni 2017 Stafrænt kynferðisofbeldi Á upptalningunni sést að aðstandendur göngunnar hafa vakið athygli á margþættum birtingarmyndum kynferðisofbeldis í samfélaginu . Í dag mynda ellefu sjálfboðaliðar skipulagskjarna göngunnar . Mikil áhersla er á að gangan sé aðgengileg öllum og tali til mismunandi hópa . Síðustu ár hefur fræðsluhlutverk verkefnisins aukist og í dag er farið með fræðslu í félagsmiðstöðvar og framhaldsskóla til að kynna gönguna , tala um forvarnir gegn kynferðisofbeldi og útskýra mikilvægi þess að taka afstöðu . Með elju , áhuga og metnaði hafa aðstandendur göngunnar náð að hrífa almenning með sér . Druslugangan er mikilvægt grasrótarstarf sem hefur haft afgerandi áhrif á samfélagið og aukið og breytt umræðunni um jafnrétti .